Daou seurt sonerezh 'zo hervez Roland Becker : unan hag a vez bevet hag un all hag a vez selaouet. Deus ar c'hentañ rumm eo abadennoù Trio Becker, abadennoù bev, seurt happeningoù anezhe ha peogwir e vije bet start pakañ an tri diaoul ha lakaat anezhe en ur gaoued arc'hant en deus divizet rener an trio enrollañ un albom deus an eil rumm kentoc'h. Souezhet e vo ar re a blij dezhe abadennoù an trio e-giz ma vo souezhet ar re a blij dezhe oberennoù solo Roland Becker marteze. Tostoc'h eo spered ar bladenn-mañ diouzh ar spered jazzy a oa hini pennsoner Kevrenn an Alre bloavezhioù 'zo. Met ne ra forzh, un oberenn glok a zo deus « Er Roué Stevan », hini « Laz-seniñ Broadel Breizh », selaouet e vez en un taol, hep kaout ezhomm d'anavezout nag an oberourien na titl ar c'hanaouennoù zoken.  E-barzh ar bladenn « Er Roué Stevan » e kavoc'h mesk-ha-mesk : Erik Marchand kollet e daraf gantañ, un taboulin boemet ha boemus, sonerien Breizh o reiñ bod d'un orkestr a repuidi, ar c'hoarezed Goadeg o tibunañ Gousperoù ar Raned gant o mouezh ken flour hag hini mamm kentañ ar bed, Michael Nyman o stardañ dorn Pierre Henry war leurenn ur fest-noz ha rebedoù ar grennamzer o luziañ bep tra kement ha n'eus ket tu d'ar selaouer da c'houzout deus peseurt  mare e teu an tasmant ken trouzus ha ken bev-se. N'eo ket evit c'hoari war ar gêrioù met ar rebejoù eo an dra nemetañ am eus da rebechiñ ouzh « Er Roué Stevan », ha ne soñj ket din emaon ma-unan er vro na c'hall ket gouzañv ar benveg satanazet-se.  Klevet e vez diouzhtu n'eo ket un oberenn dudius ha skañv. Kontañ a ra ar bladenn-mañ un istor dimp, hini Tour Babel. A zo muioc'h, seblant a ra bezañ bet enrollet doare « live » en tour o kouezhañ, bep hini o seniñ skrid e amazeg pe o pleustriñ war e yezh  nevez en e gorn, e-keit m'emañ ur c'horn-boud o tassoniñ evit mougañ trouz ar reier a sko war al leur. Setu ma krog ur cholori tridus ha ne baouezo ket araok fin ar bladenn, ur gaozeadenn drouzus etre ar binviji dre ma n'eo ket mui posupl d'ar sonerien daonet kaozeal etrezo en o yezh ken disheñvel an eil diouzh eben. Violoñsoù ar Maghreb o respont d'ar vombard e-pad un dañs en-dro tro-dro d'an tour dismantret, binviji-skeiñ o langajiñ merc'hed deus Bro-Gwened hag a vir oute da gousket.  Un pennadig  diwezhatoc'h e klever unan o prezeg an Apokalips ouzh e vreudeur ha c'hoarezed a zo o kanañ disoursi. Ha perak en em chalañ eta ? Ma'z eo gwir e talv an Apokalips fin hon bed, arabat ankounaat e talv ivez deroù ur bed all hag a c'hall bezañ kant gwech gwelloc'h. Spi am eus e verk ar bladenn-mañ fin ar strivoù aner evit neveziñ hon sonerezh hengounel gant sikour ar muzikoù diouzh ar c'hiz o vont war goshaat e bep lec'h ur wech embroet e Breizh. Hag er memes taol deroù un emsav arzel nevez hag a brouo d'an holl  ez eo pinvidik ha dedennus a-walc'h hon sonerezh evit bezañ beuzet e reoù all ar bed ha bezañ anavezet memestra. Kement a deñzorioù he deus laeret Breizh digant ar pobloù all, poent eo dezhi profañ bremañ.  Setu ar pezh a ra Roland Becker, reiñ a ra muioc'h eget na gemer. Ne glask ket hon lakaat da zizoleiñ ar « world music » dre ar sonerezh breizhek evel ma ra meur a hinie Breizh, klask a ra diskouez dimp ar pezh a zo dibar en hon sonerezh hag ar pezh hon eus da ginnig d'ar « world music ». N'emañ ket  oc'h esaeañ lakaat sonerezh Breizh da ober gant yezh ar re all, er c'hontrol, emañ o voutañ anezhi da gomz he yezh dezhi. Dre-se emañ Roland Becker o kerzhet skoaz-ouzh-skoazh gant ar strollad hardcore roazhonat Sarah e anv hag an holl re dianav a striv evelte da sevel traoù nevez e Breizh kentoc'h eget skrapañ bep tra digant ar broioù all.  Ar gammed kentañ eo, an eil hini evit a sell ouzh sonerien hon bro a vo paouez da sevel bep tra diwar diazezoù solut an hengoun ha kregiñ da sevel traoù diwar o  ijin a zo breizhek a-walc'h dija. Met e-keit ha ma vo pladennoù ken plijus hag hini « Laz-seniñ Broadel Breizh » e c'hallint daleiñ d'ober an eil gammed, ne vimp ket re fachet gant se.